钦定古今图书集成/理学汇编/文学典/第095卷 > 沈度〈粲 滕用亨 陈登〉
## 钦定古今图书集成/理学汇编/文学典/第095卷 > 沈度〈粲 滕用亨 陈登〉

按《明外史》本传：“度字民则，弟粲，字民望，松江华亭人。
兄弟皆善书。度以婉丽胜，粲以遒逸胜。度博涉经史，
为文章绝去浮靡。洪武中，举文学，弗就。坐累谪云南。
岷王具礼币聘之，数进谏。未几，辞去，都督瞿能与偕
入京师。成祖初即位，诏部简能书者入翰林，给廪禄。
度与吴县滕用亨、长乐陈登同与选。是时解缙、胡广”、
梁潜、王涟皆工书度，至最为帝所赏，名出朝士右。日
侍便殿，凡金版玉册，用之朝廷，藏秘府，颁属国，必命
之书。遂由翰林典籍擢检讨，历修撰，迁侍讲学士。粲
自翰林待诏迁中书舍人，擢侍读，进阶大理少卿。兄
弟并赐织金衣，镂姓名于象简，泥之以金。赠父母如
其官，驰驿传归，告于墓。昆山夏昺者，字孟旸，与其弟
昶以善书画闻，同官中书舍人，时号大小中书，而度、
粲号大小学士。度性敦实，谦以下人，严取与。有训导
介其友求书，请识姓字于上。度沈思曰：“得非曩𬣙奏
有司者耶？”遽却之。其友固请，终不肯书姓名。其在内
庭备顾问，必以正对。粲笃于事兄，已有赐，辄归其兄。
度子藻，官中书舍人。用亨初名权，字用衡，精篆隶书。
被荐时年七十矣，召见，大书“麟凤龟龙”四字以进，又
献《贞符诗》三篇，授翰林待诏，与修《永乐大典》。用亨善
鉴古，尝侍帝观画卷，未竟，众目为赵伯驹，用亨曰：“此
王诜笔也。”至卷尾果然。登，字思孝，初仕罗田县丞，改
兰溪，再改浮梁，选入翰林，仍给县丞禄。历十年，始授
中书舍人。登之入也，用亨自诩篆籀，谓天下无逾之
者，且恃年高，数面折登，登勿与校，至三日犹不已，登
从容进曰：“登幸在此，愿有所质。”乃就用亨言戾于《说
文》者十数事，援许氏说证之，用亨乃屈服。登于六书
本原，博考详究，用力甚勤。自周、秦以来，残碑断碣，必
穷搜摩拓，审度而辨定之。得其传者，太常“卿南城程
南云”也。